Johann Botha-dokumentêr uitgesaaiJohann Botha. (Foto: Reint Dykema) Johann Botha was ŉ veelsydige Afrikaanse radio- en televisie-aanbieder, sowel as die vervaardiger van verskeie dokumentêre programme. Botha en ŉ vriend, Werner “Swazi” Perchtold (76), is in Junie 2017 by die Zebra Inn in Jeppestown in Johannesburg doodgeskiet. kykNET DStv-kanaal 144 saai op Sondag 19 Augustus om 14:30 ŉ dokumentêre program oor Botha uit. Die Johann Botha-dokumentêr is ŉ huldeblyk aan Botha as ’n merkwaardige Suid-Afrikaner, van natuurliefhebber tot musiekghoeroe en tegniese duiker. Hy het veral bekendheid verwerf vir sy betrokkenheid by die omgewingsbewustheidsprogram 50/50, en later jare as aanbieder van kykNET se natuurprogram Projek Aardwolf. Hy is beskou as een van die beste Afrikaanse radio-aanbieders van sy geslag en was by geleentheid ook rugby- en krieketkommentator. Botha was ook sedert die begin van 2017 die aanbieder van Pretoria FM se gewilde Sondagaandprogram Nagmusiek en was ook betrokke by produksies vir M-Net se program Carte Blanche. “Johann se dood is ŉ reuseverlies vir die land, die media en die mense van Suid-Afrika,” het Willie Spies, besturende direkteur van Pretoria FM, vroeër aan Maroela Media gesê. “Sy dood onderstreep weer eens die vlaag van gewelddadige misdaad en rampokkery wat Suid-Afrika tans gevange hou.”